Domstol: Telelogning er ulovligt i EU

Ifølge EU-Domstolen er det i strid med de fundamentale menneskerettigheder i EU-forfatningen systematisk at logge telefonopkald og internettrafik.

Den danske logningsbekendtgørelse, som pålægger teleselskaber og internetudbydere at registrere borgernes telefonopkald og internettrafik, er i strid med de fundamentale menneskerettigheder i EU's forfatning.

Det vurderer én af EU-Domstolens ni generaladvokater Cruz Villálon i en vurdering af en sag om lovligheden af det EU-direktiv, som har pålagt EU-medlemslandene at logge teledata.

Ifølge Cruz Villálon er direktivet en alvorlig krænkelse af borgernes ret til privatliv. Samtidig er der ikke i selve direktivet udstukket retningslinjer for, hvordan de loggede data skal benyttes.

Eksempelvis er der ingen krav om, at de opsamlede data skal blive i det enkelte medlemsland, eller hvor længe dataene må opbevares. Disse krav er det i stedet op til de enkelte medlemslande at definere, og det er i strid med forfatningen, fordi indskrænkelser i rettighederne skal være underbygget af EU-lov.

Generaladvokaten anbefaler derfor, at direktivet suspenderes, indtil der er lovgivet på området i EU.

Læs hele generaladvokatens vurdering af sagen.